Märkida tuleks siin ka kuraatori, parun Stackelberg'i oposit­siooni revideerivale senaatorile (parun Stackelberg oli Tartu õp­pekonna kuraatoriks 1881-83). Senaator Manassein  saatis 2. juunil 1883 nr. 9195 kuraatorile kirja, milles nõuab teateid, ja õige laialisi, koolide programmide kohta, samuti nende aluste kohta, milledel koolid teotsevad, ja nõuab teateid eriti vene keele, vene ajaloo ja Venemaa geograafia õpetamise kohta. Senaatori eestipoolne tõlk, õpet. J. Jurkatam, ütles seda Manasseini nõude­kirja näinud olevat. Hr. Jurkatami seletuse järgi andnud parun Stackelberg vastuseks, et kuraatori kantselei olemasolevat töö­jõudu arvestades peaks ta 20 aastat töötama, et  nõudekirjale ra­huldavat vastust anda. Vastasel korral peaks kantselei ametnik­kude koosseisu suurendama, milleks puududa aga raha. Hr. Jur­katam arvab, et säärane järsk vastus oli üheks parun Stackelbergi kohalt lahkumise põhjuseks. Viimasele järgnes Baltimaade koolide venestamise algataja, kuraator Kapustin. Keiser Aleksan­der III valitsuseaeg oli tõsiveneluse ja mittevene rahva venestamise õitseaeg.